作者:元好問
標題:中呂・喜春來春宴
內容:春盤宜剪三生菜，春燕斜簪七寶釵，春風春醞透人懷。春宴排，齊唱喜春來。梅殘玉靨香猶在，柳破金梢眼未開，東風和氣滿樓臺。桃杏折，宜唱喜春來。梅擎殘雪芳心奈，柳倚東風望眼開，溫柔樽俎小樓臺。紅袖繞，低唱喜春來。攜將玉友尋花寨，看褪梅妝等杏腮，休隨劉阮到天台。仙洞窄，且唱喜春來。